Valke slaan toe op wetgewer se kantoorArgieffoto Die Valke se eenheid vir ernstige korrupsie het Donderdag toegeslaan op die kantoor van die Noord-Kaapse wetgewer. Die Valke het in ŉ verklaring gesê die soek- en beslagleggingsoperasie spruit uit sake oor beweerde korrupsie en verkwistende besteding wat deur die National Education, Health and Allied Workers Union (Nehawu) aanhangig gemaak is teen beamptes by die wetgewer. “Dit volg op bewerings deur Nehawu teen die sekretaris van die wetgewer dat hy ŉ nie-pensioendraende betaling ontvang het waarop hy nie geregtig is nie,” lui die verklaring. Die Valke ondersoek ook bewerings dat die wetgewer se finansiële hoof ŉ onwettige bedankingsbetaling ontvang het, asook ŉ studietoelaag waarvoor hy nie gekwalifiseer het nie. “Hy het glo bedankingsdokumente van die wetgewer aan pensioenfonds-owerhede ingehandig, alhoewel hy bevorder is en nie bedank het nie.” Die gesamentlike bedrag van die beweerde korrupte betalings aan die sekretaris en die finansiële hoof is R484 090. Niemand is nog in hegtenis geneem nie.